钦定古今图书集成/明伦汇编/闺媛典/第060卷 > 张孝妻某氏
## 钦定古今图书集成/明伦汇编/闺媛典/第060卷 > 张孝妻某氏

按《青州府志》：“某氏，益都人，张孝妻。孝与恶少曾东友
善，孝偶出，往县东窥氏独居，黑夜持刀入其家，氏方
明灯抱儿嬉，见东惊曰：‘尔夜至何为’？东曰：‘吾来所为，
汝不知耶’？氏怒曰：‘尔为禽兽行，何以见张孝？东遂逼
之，不从，杀其儿。氏愈忿骂，遂杀氏，破其腹，胎出而死。
东入时，一婢在室，东斫之，佯死仆地，东去乃苏。明日’”，
官捕杀人者问婢，婢曰：“吾熟其人，但不知姓名耳。”官
乃令一街人皆赴县，后至者刑。东夜杀氏，欲远窜，至
城门迷不能出，回乃大明。如是数次，乃还待死。闻官
令，遂至县。官令婢伏案下，已呼名至，东趋而过，婢曰：
“杀人者此也。”官捕审之，犹抵讳。出婢与对，遂服，曰：“天
令我偿命，我何辞为？”东既伏大辟，氏亦官为旌，葬事
在“《嘉靖》初年。”